Document ID: 32013R1421

KOMISIJOS DELEGUOTASIS REGLAMENTAS (ES) Nr. 1421/2013
2013 m. spalio 30 d.
kuriuo iš dalies keičiami Europos Parlamento ir Tarybos reglamento (ES) Nr. 978/2012, kuriuo taikoma bendrųjų muitų tarifų lengvatų sistema, I, II ir IV priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. spalio 25 d. Europos Parlamento ir Tarybos reglamentą (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (1), ypač į jo 3 straipsnio 2 dalį, 5 straipsnio 3 dalį ir 17 straipsnio 2 dalį,
kadangi:
(1)
Reglamento (ES) Nr. 978/2012 3 straipsnyje nurodoma, kad reikalavimus atitinkančių šalių sąrašą reikia iš dalies pakeisti, kad būtų atsižvelgta į šalių tarptautinio statuso arba klasifikacijos pasikeitimus. Reikalavimus atitinkančių šalių sąrašas pateiktas to reglamento I priede;
(2)
Reglamento (ES) Nr. 978/2012 4 straipsnyje nustatyti kriterijai muitų tarifų lengvatoms pagal Bendrųjų muitų tarifų lengvatų sistemos (toliau - BLS) bendrąją priemonę taikyti. Pagal šiuos kriterijus šalis, kurią Pasaulio bankas trejus metus iš eilės priskiria dideles pajamas gaunančioms šalims arba didesnes nei vidutines pajamas gaunančioms šalims, muitų tarifų lengvatomis nebeturėtų naudotis; BLS bendrąja priemone besinaudojančių šalių sąrašas pateiktas BLS reglamento II priede;
(3)
Reglamento (ES) Nr. 978/2012 17 straipsnio 1 dalyje nustatoma, kad reikalavimus atitinkančiai šaliai taikomos mažiausiai išsivysčiusioms šalims teikiamos muitų tarifų lengvatos, jeigu ši šalis JT priskiriama mažiausiai išsivysčiusioms šalims (MIŠ). VIG lengvatomis besinaudojančių šalių sąrašas pateiktas minėto reglamento IV priede;
(4)
Kroatijos Respublika (toliau - Kroatija) 2013 m. liepos 1 d. įstojo į Europos Sąjungą. Todėl Kroatija turėtų būti išbraukta iš I priedo;
(5)
Pietų Sudano Respublika (toliau - Pietų Sudanas) tapo nepriklausoma valstybe. 2011 m. liepos 14 d. Jungtinių Tautų Generalinė Asamblėja priėmė Rezoliuciją A/RES/65/308, kuria patvirtinama Pietų Sudano narystė Jungtinėse Tautose; 2012 m. gruodžio 18 d. Jungtinių Tautų Generalinė Asamblėja priėmė Rezoliuciją A/RES/67/136, kuria Pietų Sudanas įrašomas į mažiausiai išsivysčiusių šalių sąrašą; Todėl Pietų Sudanas turėtų būti įtrauktas į I, II ir IV priedus;
(6)
2013 m. birželio 12 d. Europos Parlamento ir Tarybos reglamentu (ES) Nr. 607/2013, kuriuo panaikinamas Tarybos reglamentas (EB) Nr. 552/97, laikinai Mianmarui / Birmai neleidžiantis naudotis bendrosiomis tarifo privilegijomis (2), atšauktas laikinas draudimas Mianmarui/Birmai naudotis BLS muitų tarifų lengvatomis. Todėl Mianmaras/Birma turėtų būti išbraukta iš I priedo lentelės, kurioje išvardijamos „Sistemos reikalavimus atitinkančios šalys, nurodytos 3 straipsnyje, kurioms sistema laikinai netaikoma šių šalių kilmės visų arba tam tikrų produktų atžvilgiu“, iš II priedo lentelės, kurioje išvardijamos „1 straipsnio 2 dalies a punkte nurodytos bendrosios priemonės lengvatomis besinaudojančios šalys, kurioms tos priemonės taikymas laikinai atšaukiamas dėl visų arba tam tikrų jų kilmės produktų“ ir iš IV priedo lentelės, kurioje išvardijamos „1 straipsnio 2 dalies c punkte nurodytos mažiausiai išsivysčiusios šalys, kurioms ta priemonė laikinai netaikoma šių šalių kilmės visų arba tam tikrų produktų atžvilgiu“;
(7)
Kinijos Liaudies Respubliką (toliau - Kinija), Ekvadoro Respubliką (toliau - Ekvadoras), Maldyvų Respubliką (toliau - Maldyvai) ir Tailando Karalystę (toliau - Tailandas) Pasaulio bankas 2011, 2012 ir 2013 m. priskyrė didesnes nei vidutines pajamas gaunančioms šalims. Todėl Kiniją, Ekvadorą, Maldyvus ir Tailandą reikėtų išbraukti iš II priedo praėjus vieniems metams po šio reglamento įsigaliojimo;
(8)
Komisijos reglamentu (ES) Nr. 1127/2010 (3) Maldyvams nustatomas trejų metų pereinamasis laikotarpis pasitraukti iš specialiosios priemonės mažiausiai išsivysčiusioms šalims („viskas, išskyrus ginklus“, arba VIG), ir numatoma Maldyvus nuo 2014 m. sausio 1 d. išbraukti iš VIG lengvatomis besinaudojančių šalių sąrašo. Todėl Maldyvai turėtų būti išbraukti iš IV priedo;
(9)
BLS reglamento 5 straipsnio 2 dalyje užtikrinama, kad lengvatomis besinaudojančioms šalims ir ekonominių operacijų vykdytojams bus suteikta pakankamai laiko tinkamai prisitaikyti prie pasikeitusio šalies statuso pagal šią sistemą; Šis laikotarpis turėtų būti atitinkamame Reglamento (ES) Nr. 978/2012 priede nurodomas visoms BSL besinaudojančioms šalims,
PRIĖMĖ ŠĮ REGLAMENTĄ:
1 straipsnis
Reglamentas (ES) Nr. 978/2012 iš dalies keičiamas taip:
1)
I priedas pakeičiamas šio reglamento I priede pateiktu tekstu;
2)
II priedas pakeičiamas šio reglamento II priede pateiktu tekstu.
3)
IV priedas pakeičiamas šio reglamento III priede pateiktu tekstu.
2 straipsnis
Šis reglamentas įsigalioja 2014 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 30 d.

Labels: 3
13
18
19